Gedagte vir die dag: Die krag van God in jouFoto: Christo Brits Ek bid dat Hy julle geestesoë so verhelder dat julle kan weet watter hoop sy roeping inhou, en watter rykdom daar is in die heerlike erfenis wat Hy vir die gelowiges bestem het, en hoe geweldig groot sy krag is wat Hy uitoefen in ons wat glo. Dit is dieselfde kragtige werking van sy mag wat Hy uitgeoefen het toe Hy Christus uit die dood opgewek en Hom in die hemel aan sy regterhand laat sit het. (Ef 1:18-20) In hierdie besielende gebed wat Paulus vir sy gemeente bid, vra hy dat die Here mense se geestesoë sal verhelder, wat beteken dat hulle sal leer om soos Geesvervulde mense te sien. En eers dan sal hulle ontdek dat hulle roeping as Christene met ’n heerlike hoop gevul is, die hoop op ’n ewige erfenis wat reeds op hulle wag. Moenie moed verloor nie; moenie hoop verloor nie! Kry net jou oë in orde! En dan kom hy by hierdie verstommende woorde: julle moet ontdek hoe geweldig groot God se krag is wat Hy uitoefen in ons wat glo. God se krag in en deur mý lewe? Ek wat so dikwels totaal kragteloos voel? Ek wat meen ek is tot niks in staat nie? En intussen is God besig om my as ’n kragdadige instrument in sy diens te gebruik (dit wil sê as ek Hom toelaat!). Maar wag, dis nie al nie. Die krag wat in en deur ons lewens in werking gestel word, is dieselfde kragtige werking waarmee God sy Seun uit die dood opgewek het! Dit is ’n leweskeppende krag. Nee, ek kan dit nie behoorlik verstaan nie. Dit laat my kop draai. Al wat ek kan bid, is dat dit in my lewe waar moet wees, dat ek wel ’n kragtige instrument in God se kragtige hand sal wees. Mag die krag van God ook deur jou lewe tot openbaring kom.